Константин Величков
XXXIX. В часът вечерни…

chitanka.info

В часът вечерни спирам се с наслада

край малкий залив. После дълъг път

в борба с стихиите калена ладья

почива, морна още, край брегът.

До старий капитан, на кръг седнали,

матрозите, след скромний си обед,

приказват за премеждя, за печали,

за дългий път, кой чака ги напред.

Фенер окаден смутно мъжделее

на мачтата, платната де висят;

в безоблачно небе луната грее,

матрозите прибират се да спят,

вълните глухо надалек шумят

и ладията тихо се люлее.

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.